Ny Model Y er billigere end Model 3

Tesla vender op og ned på sit eget modelhierarki. Den nye Model Y Standard får en startpris på 39.990 dollars – svarende til 255.000 kroner uden moms og afgifter – og bliver dermed billigere end selv den billigste Model 3, der i USA starter ved 42.490 dollars.

Priserne er endnu ikke offentliggjort, men The Tesla Newswire har gravet dem frem fra Teslas hjemmeside.

Normalt er det sedanklassen, der er indstigningspunktet til en bilproducent. Men Tesla bryder mønstret: Den rummelige Model Y, der ellers er større, mere praktisk og i forvejen Europas bedst sælgende elbil, kan snart købes til en lavere pris end Model 3.

Der er dog også væsentlige kompromiser. Den nye Model Y Standard kommer i en lidt simplere version: ingen glastag, 18-tommer fælge i et nyt design, tekstildekor i kabinen og manuel justering af både rat og luftdyser på bagsædet. Betjeningen er stadig centreret om den store 15,4-tommer skærm, men passagererne bagi må undvære egen skærm, og HEPA-filteret er sparet væk.

New affordable Model Y
byu/Fantastic_Train_7270 inteslamotors

De første billeder af det, der regnes for at være den billigere Model Y.

Designet er også let justeret med nye lygter og en frontkamera-løsning integreret i kofangeren. Bagagerummet er stadig blandt klassens største med over 2.000 liter, når bagsæderne er lagt ned.

Tesla lover stadig en bil, der kan køre langt på en opladning, selv om de præcise rækkeviddetal endnu ikke er offentliggjort.

De danske priser er naturligvis heller ikke afsløret, men hvis Tesla holder fast i prisstrategien, kan vi stå med et scenarie, hvor en Model Y bliver billigere end en Model 3 også herhjemme. Det vil være et regulært prischok på markedet – og potentielt et knockout til konkurrenter i mellemklassen.

Ny Model Y er billigere end Model 3