Lej en Tesla med fri strøm for 400 kroner om dagen

Tesla forsøger nu at sætte gang i salget ved at gøre det, mange bilinteresserede kun har drømt om: Du kan ganske enkelt leje en Tesla direkte fra fabrikanten – for hvad der svarer til knapt 400 kroner om dagen.

Prisen dækker ikke bare bilen, men også fri Supercharging, adgang til Tesla-appen og den avancerede autopilot-funktion “Full Self-Driving (Supervised)”. Kort sagt: En fuld Tesla-oplevelse uden at eje bilen.

En prøvekørsel på første klasse

Ordningen er tænkt som en slags udvidet prøvekørsel, hvor potentielle købere kan teste livet som Tesla-ejer over flere dage. Ifølge EV-entusiasten Sawyer Merritt, der først spottede tilbuddet, er det en del af et pilotprojekt i USA, hvor Tesla lejer biler direkte ud fra egne butikker.

Her ses betingelserne på Teslas hjemmeside.

Tilbuddet gælder blandt andet Model 3 og Model Y til cirka 60 dollars pr. dag (ca. 390 kroner), mens du kan få fingrene i en Cybertruck for 75 dollars og de større Model S og X for omkring 90 dollars.

Fri strøm – men ikke frihed til alt

Der er dog begrænsninger. Kun Premium-versioner af bilerne kan lejes, og man kan maksimalt have bilen i syv dage. De første to døgn er gratis, men du skal minimum leje i tre dage. Og der må ikke køres ud af delstaten Californien, hvor programmet foreløbigt er tilgængeligt i San Diego og Costa Mesa.

Afleverer du bilen med under 50 procent på batteriet, trækker Tesla desuden 30 dollars ekstra.

En gulerod til potentielle købere

Tesla lover et købsrabat på 250 dollars, hvis du beslutter dig for at bestille en ny bil inden for en uge efter lejeperioden. Pilotprojektet løber frem til slutningen af 2025 og er åbent for personer over 21 år med gyldigt kørekort, kreditkort og forsikring.

Tilbuddet kommer på et tidspunkt, hvor Tesla kæmper med faldende salgstal i hjemlandet efter afskaffelsen af den amerikanske elbilsrabat. Med direkte udlejning håber Elon Musk & co. at lokke nye kunder til – ved ganske enkelt at lade dem opleve Tesla-livet på egen krop.

Om initiativet også rammer Europa – og Danmark – er endnu uvist, men ikke helt sandsynligt.

Lej en Tesla med fri strøm for 400 kroner om dagen