Dansk bilejer får medhold i fejl på næsten ny Model Y

En dansk Tesla-ejer har fået medhold i en principiel sag mod Tesla efter en tvist om fejl i baghjulsophænget på en næsten ny bil. Afgørelsen kan få betydning for mange Tesla-ejere, mener FDM. Sagen er netop blevet afgjort i Ankenævn for biler, hvor et FDM-medlem klagede over markant slør i baghjulsophænget på sin Tesla Model Y fra 2024. Problemet blev opdaget ved et serviceeftersyn cirka ét år efter købet.

Tesla afviste at udbedre fejlen under garantien med henvisning til, at sløret ifølge producentens egne målemetoder lå inden for acceptable tolerancer. Men den forklaring holder ikke, fastslår ankenævnet.

Efter en uvildig gennemgang af kundens Model Y blev der målt slør på op til 1,4 millimeter i baghjulsophænget – en fejl som ifølge den sagkyndige vurdering ikke burde opstå så tidligt i bilens levetid. Vurderingen var samtidig klar: bilen ville ikke kunne godkendes ved et periodisk syn. Dermed blev Tesla pålagt at betale for reparationen.

Hos FDM kalder man afgørelsen principiel.

– Det er en vigtig afgørelse, som Ankenævn for biler har truffet, og som forventlig vil få stor betydning for de mange Tesla-ejere, som står med lignende problemer med slør, siger advokat i FDM Michael Ern Nielsen.

Han hæfter sig især ved, at nævnet ikke accepterer Teslas egen metode til at måle fejl.

– Det er positivt, at Ankenævn for biler klart afviser Teslas interne målemetode som grundlag for ikke at anerkende kundernes garantikrav, siger han.

Kendt problem på Teslaer

Ifølge FDM er sagen langt fra enestående. Organisationen har tidligere dokumenteret, at Tesla Model 3 og Tesla Model Y oftere end mange andre biler dumper til syn på grund af problemer med blandt andet slør i hjulophæng og styretøj.

Netop derfor valgte FDM at hjælpe medlemmet med at tage sagen til ankenævnet. Resultatet kan få betydning for mange bilejere, der oplever samme type fejl.

– Bilejerne skal ikke stå med en bil, der ikke kan bestå første syn. Og de skal ikke kæmpe med Tesla om et problem, som både Færdselsstyrelsen og nu også Ankenævn for biler har slået fast, er reelt, siger Michael Ern Nielsen.

Tesla skal betale reparationen

Afgørelsen betyder, at Tesla enten selv skal reparere bilen eller betale udgiften til udbedringen. Reparationsomkostningen er anslået til omkring 3.350 kroner. Selv om beløbet i sig selv er beskedent, kan sagen vise sig at være langt vigtigere end prisen på selve reparationen.

Hvis flere Tesla-ejere står med lignende problemer, kan afgørelsen nemlig gøre det sværere for producenten at afvise garantikrav med henvisning til interne tolerancer.

Dansk bilejer får medhold i fejl på næsten ny Model Y