Langtidstest: Så meget koster 100.000 kilometer i Tesla Model Y

Tesla Model Y har fået ry for at være elbilen, der kan det hele – hurtig, rummelig og billig i drift. Men holder myten, når hverdagen rammer, og speedometeret passerer 100.000 kilometer? Det tyske bilforbund ADAC har haft bilen gennem en benhård langtidsprøve – og konklusionen er overvejende positiv, men med et par spøjse overraskelser undervejs.

Billig i drift – men ikke fejlfri

Over 100.000 kilometer blev Model Y brugt som firmabil, testkøretøj og daglig pendler. Ifølge ADAC har bilen vist sig som en solid og driftssikker elbil, men ikke helt uden problemer. Et par revnede forruder, defekte dæktryksensorer og småskader undervejs løb op i flere tusinde kroner, men større mekaniske fejl udeblev.

Den første egentlige service ved 92.000 kilometer kostede 323 euro (omkring 2.400 kroner) og omfattede udskiftning af filtre, viskere og kontrol af bremsevæske. Hertil kom et par mindre reparationer – som et defekt dæktryksystem til omkring 750 kroner.

Kilometerstand | Fejl / hændelse | Løsning / bemærkning | Omkostning
246 | Rude i førerdør revnet | Udskiftet |
5.860 | Revne i forruden | Udskiftet |
43.000 | Påkørsel (anden bil skyld) | Repareret | Forsikringsskade
55.580 | Begge nøglekort defekte | Udskiftet |
63.000 | Revne i forruden (igen) | Udskiftet |
78.293 | Tjek inden udløb af garantien | Bageste hjulophæng og forreste bærearme udskiftet | 102 euro (765 kroner) for tjek. Udskiftninger blev foretaget på garantien.
90.000 | Stenslag i forruden | Udbedret |
92.527 | Første service | Kabine- og HEPA-filter udskiftet, viskere skiftet, bremsevæske kontrolleret | Regning 323 euro (2.500 kr.)
99.000 | Fejl på dæktryksensor | Udskiftet | Regning ca. 100 euro (750 kroner)

Rækkevidde og økonomi i balance

Tesla Model Y har i testen kørt med et gennemsnitsforbrug på 21,2 kWh pr. 100 km. ADAC vurderer, at bilen fortsat leverer en realistisk rækkevidde mellem 300 og 400 km afhængigt af vejr og kørestil. Batteriet viste sig samtidig at være bemærkelsesværdigt sundt: Efter 100.000 kilometer havde det stadig 91-92 procent kapacitet, hvilket ifølge ADAC svarer til “en helt normal og ufarlig aldring”.

Langsommere lynladning

Det mest markante minus handler dog om ladetempoet. Da Model Y var ny, kunne den ifølge ADAC suge strøm med op til 257 kW på en Supercharger – nok til 55,7 kWh på en halv time, eller cirka 295 kilometer.

Efter 100.000 kilometer er tallet faldet til lige over 200 kW, og i dag kan bilen kun lade 48,4 kWh på 30 minutter – et fald på omkring 13 procent. Det betyder, at en typisk lynladning nu tager 4-5 minutter længere end tidligere.

ADAC peger på, at faldet ikke nødvendigvis er kritisk, men at det “viser, hvordan høj ladeeffekt over tid gradvist kan aftage, selv ved korrekt brug.”

Digital service – på godt og ondt

En detalje, der overraskede de tyske testere, er Teslas digitale kundeservice. Alle værkstedsaftaler og fejlmeldinger håndteres via app – ingen telefonkøer, men heller ingen menneskelig kontakt. ADAC roser systemet for hurtig responstid, men bemærker, at “ikke alle problemer kan løses via chat.”

Efter 100.000 kilometer står Tesla Model Y tilbage som en af de mest effektive og økonomiske elbiler i sin klasse, men ikke uden skrammer. Komforten halter, skærm-betjeningen kræver tålmodighed, og lynladningen er blevet lidt mindre lynhurtig.

Alligevel når ADAC frem til, at Model Y stadig er et af de bedste valg til langdistancekørsel i elbilsklassen – så længe man husker, at selv Teslas teknologi ældes med tiden. Læs hele testen – på tysk – hos ADAC.

Den tyske organisation har tidligere haft et kig på batteriet i en fire år gammel Volkswagen ID.3 efter 160.000 kilometers kørsel.

Langtidstest: Så meget koster 100.000 kilometer i Tesla Model Y