Sådan får Tesla prisen ned på billig Model Y

Tesla har bekræftet, at en ny og billig Model Y er på vej. Under fremlæggelsen af seneste kvartalsregnskab løftede Elon Musk sløret for, at den lovede billige Tesla ikke bliver en ny model på en ny platform – men en nedskaleret version af den eksisterende Model Y. Produktionen er allerede begyndt i juni, og bilen ventes på markedet i løbet af efteråret.

Men hvordan vil Tesla få prisen ned? Og hvad kan den nye udgave komme til at mangle? Det er der endnu ikke officielle detaljer om – men industrikilder og erfarne Tesla-analytikere har givet kvalificerede bud.

Den nye version, internt kendt som projekt E41, ventes at bevare design og platform fra den eksisterende Model Y, men med betydeligt lavere udstyrsniveau. Tesla forsøger angiveligt at skære i alt det, som ikke er nødvendigt for at bevare køreegenskaber og softwareoplevelse – og dermed ramme en lavere prisklasse uden at udvikle en helt ny bil.

Her forventes Tesla at skære

Flere kilder peger på en række områder, hvor Tesla formentlig sparer:

Tagkonstruktion: Panorama-glastaget kan blive udskiftet med et simpelt ståltag – både for at spare omkostninger og vægt.

Interiør og komfort: Der spekuleres i færre højttalere, ingen bagudvendt skærm, enklere materialer i kabinen og manuelle sædejusteringer.

Udstyr: Komfortfunktioner som HEPA-filter, aktiv støjreduktion og 120V-udtag forventes fjernet.

Batteri og rækkevidde: Den billige variant vil sandsynligvis bruge LFP-batteri med lavere kapacitet – og dermed kortere rækkevidde.

Drivlinje: En enkel baghjulstrukket version med én motor virker mest sandsynlig.

Ingen af disse tiltag er bekræftet af Tesla, men vurderes at være realistiske, baseret på tidligere modeller og produktstrategier.

Hvad bliver prisen?

Tesla står midt i et globalt skifte, hvor konkurrenterne – især fra Kina – rykker hurtigt frem med billigere elbiler og nye teknologier. Det har sat Teslas markedsandel under pres, ikke mindst i USA og Europa. Den nye, forenklede, billig-Model Y skal være svaret på det pres – og samtidig give mærket en billigere model på kort sigt, uden at skulle vente på en ny platform.

Tesla har ikke meldt en specifik pris ud, men Elon Musk nævnte under regnskabsfremlæggelsen, at den nye Model Y skal gøre mærket tilgængeligt for en større kundegruppe. Flere medier vurderer, at startprisen kan lande omkring 35.000 dollar – næsten 10.000 dollar lavere end den nuværende billigste Model Y. Det svarer til knap 240.000 danske kroner før moms og afgifter. I øjebliket koster den billigste Model Y herhjemme fra 339.9990 kroner.

Det vil bringe bilen ned i en prisklasse, hvor den kan konkurrere med lavpris-elbiler fra især kinesiske mærker som BYD, Xpeng og Xiaomi.

Selvom den kommende variant får færre funktioner, ventes en billig Model Y stadig at bevare Tesla-DNA: softwareopdateringer, adgang til Supercharger-netværket og det minimalistiske design, som mange forbinder med mærket. Men den vil nok appellere mest til dem, der prioriterer pris over premium.

LÆS MERE: Elon Musk forbereder “episk produktpræsentation”

Sådan får Tesla prisen ned på billig Model Y