Tesla fortsat klar nummer 1 i de nordiske lande

Trods al snakken om udfordringer for både Tesla og Elon Musk, er der i hvert fald ét sted, hvor der stadig er ro på bagsædet. Tesla Model Y er fortsat den mest populære bilmodel i de nordiske lande. Endda med voldsom margen.

Ifølge de seneste tal er der kørt hele 3.253 nyregistrerede Model Y ud på vejene i Danmark, Finland, Norge og Sverige alene i marts måned. En periode, hvor Tesla ellers har haft en popularitetskrise på grund af CEO Elon Musks ageren i den amerikanske præsident-administration.

Det skal sammenholdes med, at der “kun” kørte 1.941 eksemplarer af den næstmest solgte model ud på de nordiske veje. Det er i øvrigt Volkswagen ID.4. Herunder de fem mest populære bilmodeller i de nordiske lande i marts måned:

# | Model | Antal | Andel af samlet bilsalg*
1 | Tesla Model Y | 3.253 | 5,6%
2 | Volkswagen ID.4 | 1.941 | 3,3%
3 | Volvo XC60 | 1.617 | 2,8%
4 | Skoda Enyaq | 1.358 | 2,3%
5 | Volkswagen ID.7 | 1.196 | 2,0%

* Inkluderer både fossil, plugin og elbiler.
(Kilder: Bilstatistik.dk/se, Valueclinic.fi, OFV.no.)

I marts måned 2025 var 65,8 procent af de nyregistrerede personbiler i Danmark elbiler. Det medførte, at elbilerne udgjorde 65,5 procent i årets første kvartal. Til sammenligning lå elbilandelen i første kvartal på 91,4 procent i Norge, som fortsat har den højeste elbilandel, mens Sverige og Finland henholdsvis nåede 33,5 og 35 procent.

Også i bilbestanden kunne man se en fremgang for elbilerne, idet 13,5 procent af de danske biler var elbiler ved udgangen af marts måned ifølge tal fra bilstatistik.dk, hvilket svarer til en stigning på 70,2 procent sammenlignet med året før.

“Elbiludviklingen i de nordiske lande viser, at økonomiske incitamenter har stor betydning for, hvor populære elbilerne er. Det understreger vigtigheden af, at få skabt en bilbeskatningsmodel i Danmark, der giver elbilerne gode forudsætninger, hvis den grønne omstilling fortsat skal udvikle sig i højt tempo, og det er der historisk god mulighed for på nuværende tidspunkt,” siger Mads Rørvig, adm. direktør i Mobility Denmark.

Læs også: Tesla taber terræn – men katastrofen er aflyst.

Tesla fortsat klar nummer 1 i de nordiske lande